b'\n_START_ARTICLE_\nTolminska korita\n_START_PARAGRAPH_\nTolminska korita je skupno ime za korita Tolminke in Zadla\xc5\xa1\xc4\x8dice. So najni\xc5\xbeja in najbolj ju\xc5\xbena vstopna to\xc4\x8dka v Triglavski narodni park in najpomembnej\xc5\xa1a naravna znamenitost Tolminske ob\xc4\x8dine.\n_START_SECTION_\nZna\xc4\x8dilnosti\n_START_PARAGRAPH_\nKorita le\xc5\xbeijo na nadmorski vi\xc5\xa1ini 180 m. Nastala so z globinsko erozijo._NEWLINE_Prvi opis doline Tolminke s koriti je leta 1954 objavil Anton Melik v monografiji Slovenski alpski svet, kjer je poudaril kra\xc5\xa1ke zna\xc4\x8dilnosti in prisotnost ledenika. Natan\xc4\x8dneje in na terenu je prou\xc4\x8deval zna\xc4\x8dilnosti preoblikovanja \xc5\xa0ifrer (1955) in svoje ugotovitve zapisal v \xc4\x8dlanku Dolina Tolminke in Zala\xc5\xa1\xc4\x8de v pleistocenu. Leta 1993 je iz\xc5\xa1\xc4\x8del tudi zbornik Dolini Tolminke in Zadla\xc5\xa1\xc4\x8dice, ki so ga izdali na osnovi raziskovalnih taborov. Dolina Tolminke le\xc5\xbei ob Ravenskem prelomu, zato je bilo to obmo\xc4\x8dje v potresu leta 1998 med bolj prizadetimi._NEWLINE_Od vstopne to\xc4\x8dke se pot najprej spusti k soto\xc4\x8dju Tolminke in Zadla\xc5\xa1\xc4\x8dice, ki je edini primer soto\xc4\x8dja v koritih v Sloveniji. Na koncu vklesane poti po koritih Tolminke pridemo do najo\xc5\xbejega in najglobjega dela korit ter do jame, v kateri je izvir termalne vode. Temperatura te vode je okrog 21 \xc2\xb0C. Ob pronicanju povr\xc5\xa1inske vode skozi apnenec v globino se voda zaradi geotermi\xc4\x8dne energije segreje in se po razpokah ali prelomih dvigne nazaj na povr\xc5\xa1ino. V nadaljevanju se povzpne do Hudi\xc4\x8devega mostu, ki je zgrajen 60 m nad Tolminko na cesti v \xc4\x8cadrg. En krak poti se\xc5\xbee tudi ob Zadla\xc5\xa1\xc4\x8dici do Zadla\xc5\xa1ke jame (Dantejeve jame). V ozkem delu korit Zadla\xc5\xa1\xc4\x8dice imenovanem Skakalce, je zagozdena trikotna skala, ki je po zna\xc4\x8dilni obliki dobila ime Medvedova glava.\n_START_SECTION_\nTuristi\xc4\x8dne poti\n_START_PARAGRAPH_\nTuristi\xc4\x8dne poti na obmo\xc4\x8dju korit - ob Tolminki do toplega izvira in ob Zadla\xc5\xa1\xc4\x8dici do Medvedove glave \xe2\x80\x93 je v letih 1953-1958 izklesalo Turisti\xc4\x8dno dru\xc5\xa1tvo Tolmin, ki je bilo v nadaljevanju tudi glavni skrbnik teh poti. V naslednjih letih so k vzdr\xc5\xbeevanju poti veliko pripomogli lastnik bara Tolminska korita in ob\xc4\x8dina Tolmin skozi program javnih del. Aprila 2006 je ob\xc4\x8dina Tolmin zaupala upravljanje turisti\xc4\x8dnih poti na obmo\xc4\x8dju zavodu LTO Soto\xc4\x8dje, ki danes skrbi za urejenost in opremljenost poti v tesnem sodelovanju s Triglavskim narodnim parkom.'